Адыгэ ныпыр къыщхьэщыту Мырзэ Резуан къэралым и Кубокыр «Тосно»-м кърегъэхь
ТекIуэныгъэ Иным и махуэшхуэр щыдгъэлъэпIа накъыгъэм и 9-м Къалэ-ЛIыхъужь Волгоград (нэхъапэм Сталинград) щызэхэтащ Урысей Федерацэм и Кубокыр 2018 гъэм футболымкIэ къэхьынымкIэ екIуэкI зэхьэзэхуэм и кIэух зэIущIэр. Ди лъахэгъу Мырзэ Резуан абы щыдигъэкIа «дыщэ» топым и фIыгъэкIэ къэралым и футбол саугъэт нэхъ лъапIэхэм ящыщ зыр Iэрыхьащ Ленинград областым и «Тосно» командэм.
Мазэ дэкIмэ щIэзыдзэну дунейпсо чемпионатым папщIэ яухуа, цIыху мин 40-м щIигъу къыщызэхуэса «Волгоград Арена»-м куэду щыплъагъурт адыгэ ныпхэри щыхуарзэу. ИкIи ар гурыIуэгъуэт — нэхъапэм зэи къэхъуатэкъым апхуэдиз ди лъэпкъэгъу зэуэ къэралым футболымкIэ и кубок нэхъыщхьэр зыIэрыгъэхьэным кIэух зэIущIэм щыщIэбэнауэ. Финалым хэтыну Iэмал ягъуэтат Курск и «Авангард»-м щыджэгу гъуащхьэхъумэныкъуэхэу Гъурф Азэмэтрэ Щоджэн Маратрэ, гъуащхьауэхэу Болэ Русланрэ ЛIуп Ислъамрэ. КъищынэмыщIауэ, абы хэтт нэхъапэм «Спартак-Налшыкым» и щIыхьыр зыхъумахэу Дашаев Аслъэн, Багаев Михаил, Киреев Игорь, Войнов Денис сымэ. «Авангард»-м и тренер нэхъыщхьэр нэгъабэ налшыкдэсхэр зыгъасэу щыта Биджий Хьэсэнбийт.
Ди лъахэгъу зыбжанэ зыхэт «Авангард»-м Кубокым и финалым къыщыпэщIэтт Мырзэ Резуан зи пашэ, Ленинград областым и «Тосно» командэр. А адыгэ щIалэращ саугъэт нэхъыщхьэр зыIэрыхьэнур икIэм-икIэжым зыгъэбелджылар.
Финалым хуэфэщэну джэгур хуабжьу удэзыхьэхыу щытащ. Абы щIидзэри, куэд дэмыкIыу, «Тосно»-р япэ ищащ. Арщхьэ-кIэ къыкIэлъыкIуэ ебгъэрыкIуэныгъэм Гъурф Азэмэт апхуэдизу Iэзэу топыр къыхитати, Киреев Игорь ар дахэу гъуэм дигъэкIри, бжыгъэр зэхуэдэ ищIыжащ.
ЗэIущIэм и кIыхьагъкIэ Iэзагъ лъагэ къигъэлъэгъуащ Мырзэ Резуан. Абы еш ищIэртэкъым икIи щIэх-щIэхыурэ «Авангард»-м и гъуащхьэхъумэхэр хуабжьу игъэпIейтейрт. Шэч хэлъкъым мы зэхьэзэхуэм и кIэух зэIущIэм ар и футболист нэхъыфIу зэрыщытам. Резуан и гугъуехьхэр псыхэкIуадэ хъуакъым икIи 80-нэ дакъикъэм дигъэкIащ, нэхъапэм зэи къэмыхъуауэ, «Тосно» командэм Урысей Федерацэм и Кубокыр Iэрызыгъэхьа топыр. КъыхэжаныкIа ди щIалэм стадионым исхэм я деж гуфIэщауэ зричащ икIи и футболкэр щихри, адыгэ ныпыр зытет джанэр къыщIигъэщащ «Cherkes» псалъэр ину тетхауэ…
Кубокымрэ дыщэ медалхэмрэ къратыну утыку къыщрашами, Мырзэ Резуан къихьащ адыгэ нып щхъуантIэм щIэту икIи и Iэпкълъэпкъым ар къешэкIауэ гуфIэгъуэр иIэтащ. Абы дэрэжэгъуэ къритащ ди лъэпкъэгъу псоми. АдэкIи Резуан и ехъулIэныгъэхэм пищэну дохъуэхъу.
Iыхьэншэ хъуакъым финалым щыхагъэщIа адрей ди щIалэхэри. НэхъапэIуэкIэ къыфIаща «Урысей Федерацэм футболымкIэ спортым и мастер» цIэ лъапIэм къыкIэлъыкIуэу абыхэм къратащ кIэух зэIущIэм зэрыхэтам папщIэ дыжьын медалхэр.
Жыласэ Заурбэч.
